정조 18년
甲寅正月初九日辰時上御明政門朝參入侍時行都承旨鄭大容左承旨徐榮輔右承旨李勉兢左副承旨徐美修右副承旨尹致性同副承旨李羽晉假注書李弘達鄭文始記注官金良倜洪樂游判府事朴宗岳左議政金履素右議政金憙一提學鄭民始檢校直提學徐鼎修原任直閣徐龍輔尹行任檢校直閣南公轍大司憲林蓍喆行大司諫李鼎揆執義高宅謙副應敎崔獻重掌令任長源持平朴崙壽李羲甲副校理徐有鍊正言尹悌東洪受浩修撰尹光普李祉永副修撰成德雨李遇濟以次入侍上具翼善冠衮龍袍乘輿出交泰門永淸門御明政門大次引儀唱百官行禮訖宗岳等以次進前宗岳等曰趁早勞動聖體若何上曰一樣矣宗岳等曰王大妃殿氣候何如上曰一樣矣宗岳等曰惠慶宮氣候何如上曰一樣矣履素曰歲運方新吉慶川至祈天永命之本實維在於諴小民懷保小民之道亦莫先於懲貪風雖以近日事言之具紞李文喆輩出自邇班恣行不法若是無忌憚此猶易模捉易摘發之類此外未現發之中安知無眞箇贓汙乎另飭諸道詳探啓聞繩以重律似好矣上曰卿言儘好而具紞李文喆輩何足道哉日前聞松留言未及査問其誰某而位居宰列者亦有此等無嚴之習豈不大可寒心乎仍命書傳敎曰大臣以懲貪二字爲諴小民之先務其言甚是然具紞李文喆者類雖日以十輩置辟何以爲勵百之道乎須使大吏莫或漏網法可施矣大吏猶然況身忝卿宰之列職在居留之地者不有新頒之事目借貸攛那容手於所謂債案公貨已萬萬放恣定式未久毁劃若此尤豈不駭然乎日前賓筵只令刻期收殺不問姓名誰某欲待畢捧査勘最甚人矣今聞前留守金魯永爲最云以若地處有若干犯不可但以無狀無嚴言名雖貸用焉逭自盜之律間雖有陪奉祠宇過行壽宴之擧私豈可揜公其爲不法一也惜乎大臣之只論紞文喆不及魯永此等之人不施加陪之律其可曰國有法乎前開城留守金魯永爲先施以遠地竄配之典履素曰松營事臣之不能先爲仰達者聖敎之下萬萬惶恐而旣有微見敢此仰達矣前留守金魯永旣被遠配之典則其外犯用之諸人恐不當以數爻之多少有所區別凡外邑公貨傳掌之際往往有負債未充者而此與私貨有異則經年抛置尙不充報以至於上煩朝廷者萬萬駭然其中徑遞而數少者雖或可恕至於屢百之見逋者則一體論勘俾無斑駁似爲懲戢之道臣謂前留守李時秀李家煥竝施竄配之典宜矣上曰最多之外地處何如此所以雖云收殺別有處分於金魯永者也不然不必區別卿之所奏亦然大凡未現發前私自贖罪者無異於自首者勿問赦令纔過除非特敎合有商量前開城留守李時秀施以削黜之典李家煥有百數之名宜有差等削職可也出擧條上曰明日次對公事今日朝參時同爲稟處出榻敎履素曰舊還收捧之際最多容奸之端或有元穀之已捧而再徵者或有耗條之先捧而疊受者以此之故小民之稍有知覺者某條準納不願停退而至貧至賤之類偏受其害昨年諸道舊還以穡事稍豐壬子停退條旣令準捧而以此夥然之元數必有疊徵再徵之患如是之際民力空竭甁罌蕭然豈有欣欣樂生之意乎諸道會案未及上來則趁此歲初使之一一査櫛疊徵之穀則無遺還給於民間使朝家停退之惠終始下究似好臣於按道時習知此弊故敢此仰達矣上曰依爲之出擧條履素曰此守禦使李文源摠戎使鄭民始江華留守尹師國開城留守李秉鼎京畿水使許𣷯永宗僉使李普溫慶尙前左兵使尹範行忠淸兵使李潤國黃海兵使姜五成前南兵使許任江原監司沈晉賢春操取稟狀啓也以爲今春習操合操及巡點巡歷巡操聚點何以爲之事請令廟堂稟旨分付勸別武都試依例設行爲辭矣詰戎之政雖難每每停廢三南則纔經賑癘瘡痍未蘇海西喬桐則賑事方張外此諸道雖云豐熟大飢之餘民力實有難支之慮裹糧赴操在所當恤今春水陸操及巡歷巡點竝姑停止在前停操之年官鎭門聚點自是應行之事海西喬桐外皆令着意擧行俾有實效而至於關東之勸別武都試係是慰悅之政依例設行之意分付未及狀請之處一體停止之意知委何如上曰依爲之出擧條履素曰義州漂民金德萬等船隻價銀出送事禮部咨文出來矣以領受之意令槐院措辭撰出回咨正書安寶後定禁軍騎撥下送于灣府使之轉報北京之地何如上曰依爲之出擧條履素曰政注排擬何等審愼而日前守令之望以故忠臣黃一皓之孫混擬於一名排望之際朝家崇奬節義蔭及後裔而一皓之精忠大節與日月爭光則排望雖曰窘乏豈無他人而必以此人擬望者大是做錯物情不平臣謂當該銓官宜施重推之典矣上曰年前一名之許通也每以一名純擬故渠輩爲之抑鬱大抵旣許某職某品之通擬則事當通融備擬日前守令之望雖似礙眼豈可以此謄諸文跡而禁之耶故相鄭判府更爲丁酉節目今不可如例賜批矣履素曰臣意亦非禁其通擬也此人異於他人故有所仰達矣上曰固知卿意之如此而排望之際黃運祚一人豈獨不通擬乎憙曰當春布德卽古聖王對時施仁之政也是歲元日獻祝殿宮此國家之大慶而推恩之盛典蠲恤之溫綸繼降於大庭嵩呼之餘其所以布德施仁雖古聖王對時之政無以過此矣有仁心仁聞而民不被其澤者鄒聖之所云而我聖上旣行此仁政則是豈但仁心仁聞而已耶第伏念仁之爲道至大至廣專一心之妙爲萬善之長此禮經三無私之訓程子四準海之論也當玆三陽開泰百祿滋至之辰以我聖上高明之學推廣仁術躋一世於壽域春臺之上以基億萬年無疆之休上曰言甚好矣今日之言豈外於此當留意矣民始曰北漢糴幣罔有紀極所謂臥還反秩私分都受防納移施代點虛逋等以糴弊爲名者無所不有甚至有外邑所未有之事雖以今年捧糴見之新還名色多是積年仍反而逋負數多者指徵無處者勢不得不徵族其紛拿搔擾之弊亦爲都民難支之端此專由於保還部還之致每年應分近二萬石而專委於六七十保主人之手各人名下小不下數百石而所謂保主人太半是各倉員役一入己手恣意都食轉成反逋莫可收拾至於部還則保主人輩詐誘城內無賴之類多數受出竝歸浪費及其捧糴侵徵於一族之稍裕者此弊不革則餉穀必無餘存都民不得支堪矣取考謄錄則己巳糶糴節目以各邑移轉猶勝於民人私受附近畿邑分排出給餘數則分俵陵軍驛卒定式擧行而中間之廢却節目又作保還部還極爲不當自今復舊例竝爲移轉各邑而陵軍驛卒之私受亦多弊端此亦各附於地方邑使之受食北漢平倉居民及員役輩稱以等還洞還改色一人所受不下數十石爲弊不些亦依外邑例作爲統還參量分給俾無濫受之患爲宜但保還革罷則北漢平倉募入之民無資賴之道常時保主人春食三升秋食二斗而盡作移轉之後民弊亦不可不念移轉還穀中每石春則依前三升秋則減其一斗只以一斗除給保主人房則民人所費比前亦減公私可以兩便矣第今城餉過半耗縮八萬石餉穀時在未滿二萬石今番收捧舊還與捧留僅爲三萬石而盡作移轉之後一遇歉歲又自畿營或請捧留或請停退代錢則北漢將無餘穀在前道臣或請捧留停退而每自廟堂嚴防故相臣趙顯命至以捧留不過一時小惠山城儲穀國之大計不可許施筵達且於節目中以各邑毋論豐凶領民受去秋成卽時無遺畢捧竝耗輸納歉歲切勿捧留而稱頉不爲受去者歲末未準捧者自該廳草記各別論罪云云故重臣元景夏爲經理堂上時以移轉未準捧邑守令解由拘礙事陳達定式古人之以城餉爲重嚴立科制有如此矣今宜修明舊制而道臣之請捧留停退代錢者亦施違制之律本廳之私給別還者亦加重勘而分還準捧事宜竝自廟堂更成節目啓下以爲遵行之地似爲得當下詢大臣處之何如上曰大臣之意何如履素曰摠廳還弊事臣亦聞之矣雖外邑糴政猶不當若此況保障重地餉穀之弊至於此極一番大釐正斷不可已依摠使所奏竝爲施行恐好而年前朝家申飭何等嚴截則復出保部還名色以致庫儲則枵然都民則貽害者事事無嚴莫甚於此臣謂首先犯科之帥臣及久帶本任而不爲禁飭之帥臣竝施竄配之典以爲懲前杜後之地宜矣憙曰臣亦無他見矣上曰依爲之其中甚無狀最不察者李邦一也反作之罪豈可以將臣有所闊狹乎且其所犯不止於反作乎邦一依卿等言施以竄配之典李柱國則反作石數辛亥壬子兩年最多不察之罪焉可逭也然猶不及於邦一曾聞在御營時頗有典守之稱則今於摠廳如是闔眼者可知其故不致察尤爲駭然然揆以刑政宜有涇渭比之邦一之許多未現發之不法不可同日而語李柱國姑先施以削職之典保還部還革罷事今旣定式此後雖升合若有違式犯科當該摠使徒三年定配禁錮二年至於別還之違禁冒犯者同罪每歲有畢捧狀啓而有名無實爲弊若此令廟堂文備郞草記差送時或反庫事亦爲定式邦畿千里猶曰民之所止況都下之民乎以此保還名色之年年弊痼徵族徵隣反有甚於外方此豈年前別般禁飭之意乎昨年該帥之任怨徵捧亦豈樂爲今則以端本之意永革保部還名色此後都民雖一稊一粒名以摠戎廳還穀則切勿受食設或勒給來告京兆以爲草記論勘該帥之地以此擧條曉諭坊曲俾各知悉可也出擧條上曰判尹進前具庠進伏上曰北漢保還之弊俄有下敎而都下之民以此騷擾卿其各別申飭於部內使都民毋得受還於北漢仍敎榮輔曰漢城府五部郞廳發牌招致以此傳敎書揭坊曲使都下之民皆爲知悉可也上曰今日班次甚錯亂矣當該押班監察推考出榻敎頤之曰再昨年諸道永災爲一萬七百餘結臣於昨年春初以或査陳或勸耕當年內準數充補之意筵達行會矣今觀諸道收租案還起爲一萬餘結未起爲七百餘結朝令之下果不無諸道董飭之效道臣守令若能盡心於田政勸耕査陳能如今年之爲則未起七百餘結之今年內盡起已不足爲慮而流來永頉亦庶有漸次充補之望見今春耕在近營邑交相勉飭査陳勸耕更加惕念擧行之意嚴飭諸道何如上曰依爲之出擧條頤之曰嶺南漕倉換貿米價一萬六千五百兩趁春初劃給然後可以及時換貿而本道壬子耗條作錢爲四千一百餘兩不足之數一萬二千四百餘兩無他推移之道下詢廟堂及今拮据無致後時之歎似好故敢此仰達矣上曰依爲之出擧條有防曰今日殿座時宣傳官許稱不卽來待李石求誤爲擧行竝令該府拿問處之何如上曰依爲之出擧條煥之曰明義一部書所以正天地之大經明春秋之大義者也乙未逆變振古所無而蓋其作逆之本隱於禁掖戚聯之地從逆之黨出於縉紳名義之家凡今在廷之臣恒宜硬定頭腦明着眼目扶植義邊如立砥柱杜絶賊邊如抑洪水豈敢自暇於全軀保家之計乎近日二三大政以疎通爲名而聖念之所欲通者謂之承傳而不敢違國法之所難撓者至於添書而無所礙由是而凶逆之子壻弟姪連姻諸族不復辨其大小輕重一例混歸於蕩滌拂拭之中而洪樂信樂任樂倫亦皆陞品付職矣明義三編之大義其將講於何地乎雖以聖上出天之大孝凡爲慰悅慈宮之事靡不用極而至若撓傷義理犯破關和盍亦加以三思也明天理正人紀以奉宗廟以安社稷垂之億萬斯年是爲帝王之達孝也則慈宮盛德豈不以宗社爲重私恩爲輕有所憂於義理之因是或晦關和之因是或壞而殿下之聖孝又或有歉於仰體之道乎伏願殿下提天人之大經軫宗社之長策亟寢樂任等除職之命而伊日傳敎頒出之承宣望單書入之銓官竝爲重勘以明大義以定一世之人志也上曰過矣當此飾慶識喜之時何可爲此等說乎今番事自有斟量者存矣煥之曰聖敎之下臣不勝抑鬱矣上曰何敢如是乎上曰臺諫進前上曰臺臣班次互錯極爲駭然仍命書傳敎曰兩司長官外入侍三司竝從重推考蓍喆等曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年轉而爲伏閤之爭當日處分迺止於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之仁是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之盛德而恩不掩義所以爲周公之達孝也則殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此每不覺凜然今於千萬夢想之外擅離黜置之所恣到近京之地人心驚懼莫不戰掉嗚乎臣等之與此賊尙戴一天致有此窮凶絶妖之擧者莫非臣等之罪而亦不料其去益無忌憚至此之極也若不於此時亟施王章永絶禍根則其可曰國有臣子乎其不可一刻容貸也決矣請黜置罪人鄭致達妻亟令王府夬正典刑上曰不允蓍喆等曰噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者唯大計之沮遏也與國榮所謀議者唯國脈之潛圖也四字凶言實是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天祐宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後十四字刀割擧國臣民腐心之痛切齒之讎尤有倍於前日請物故罪人德相亟施孥籍之典上曰不允蓍喆等曰噫嘻痛矣尙喆之罪可勝誅哉本以庸瑣之品久據句軸之任眷遇何如恩造何如而賦性側媚宅心陰祕罔念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世藩之於嵩賊堅之於積一行刀割姻附賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典上曰不允十二行刀割蓍喆等曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不問哉論其平日罪犯則陰樹逆宗密倡凶論慫慂恒簡爲渠羽翼糾結厚獜自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕類沮遏代聽之逆皆其部曲則亂本凶圖甚於耉輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處變則豈不有欠於懲亂逆防後患之大經大法耶澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理李觀源以啓能之壻兼有師生之義啓能凶慘不道之謀決無不知之理而以蒙騃爲敎遽然酌處有乖獄體請遲晩後物故罪人啓能亟施孥籍之典趾賊等凶種夬施邦刑養遂獻遂李觀源竝令王府設鞫得情上曰不允蓍喆等曰噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容小忽而旣搜之文書竝皆付丙未露之端緖全不究覈獄體疎虞寧不寒心到今追究之道唯在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲計後時應行适雲之例尙且得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於獜亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過么麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑上曰不允蓍喆等曰噫以國榮亘萬古所無之窮凶劇逆而得保首領臥斃牅下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣事最是宗社之計臣民之望而渠敢肆然以此事不可再擧之說咆喝公座略無顧忌一行刀割凶肚莫掩至於製給凶疏沮遏大計則有浮於逆莾煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可常例論請物故罪人國榮亟施孥籍之典上曰不允蓍喆等曰噫嘻痛矣明謙之凶謀逆節實是亘萬古所無之賊也身爲閫帥七字刀割已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰十字刀割逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討夬行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖八字刀割鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孼待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭七字刀割與同三字刀割之說旣已遲晩三字刀割他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之人者而拿來之啓依法允下則庶幾聖斷赫然顯戮亟行矣奈之何纔到湖界旋從迂路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法遲晩罪人宇鎭捧根脚夬正王法上曰不允蓍喆等曰柳星漢疏語之窮凶情節之陰慝諸臣箚啓亦已槪論今以其疏中逆心之呈露凶言之悖慢者言之最是上款講學之說而特以聖懷之不忍提到諸臣之不敢語及近日疏啓每多隱映爲辭糢糊爲說此固出於體聖上茹痛之懷有不忍言而以其不忍而終於不言則將何以明凶徒詬天之逆節解中外然疑之群情乎臣等請和淚泚筆冒死陳之昔在戊寅復講之擧實爲群凶浸潤之階當聖壽倦勤之餘請十年已停之講者此魯禧諸賊綢繆之凶計自是以後托講義而引喩者罔非媒孽之凶言結奧援而交煽者皆是譛構之凶謀究厥禍機是爲關捩此固聖明所以不忍聞不忍言者也今日廷臣苟有秉彝孰不痛凶賊之設計悲殿下之茹哀語到講筵輒增聖慕雖以告朔之義時有開講之命凄惋之玉音不禁於由中掩抑之玉色難制於見外登筵諸臣亦皆仰覩者今此星漢一筆句斷謂之以微意單辭顯斥歸之於因噎終身孺慕之聖孝國人所悲而星漢則少無慼意廢讀蓼莪之常情門人猶然而星漢則反肆懟筆蓋緣造言誣逼自是衣鉢相傳逮至當宁潛德之初幾年此輩煽誣之說何所不至哉一脈種子尙不知戢窩窟根柢旣久且蘊必欲力抗君父謀危宗社根株未鋤支葉更繁始售於戊己之間終成慘變更熾於乙丙之際自就芟夷及至近年夏恭顯投凶書於內瑮復暗逞凶圖於外蚓結虬蟠種下生種式至今日又有星漢渠輩亦一臣子何乃悖逆至此又若下款兩條之說自前文武率榜動駕之日新恩之前導每許倡夫之後隨非今斯今古例卽然其所爲說不足多辨下款女樂之云向日燈夕各營將臣果有遊衍張樂於壯營馬園之事而壯營處所旣在闕門之外馬園基址又是營後之地距闕旣遠在營又僻則渠亦有耳必聞有目必見旣無近似之事寧有流傳之言强稱禁苑之遊做出女樂之說抑勒矯誣誑惑疑眩是誠何心其亦叵測究其旨意所在架虛鑿空指無謂有一言一事唯以厚誣聖德爲計唯我聖明之恒抱至痛無樂千乘在法應行之朝賀尙多權停之特敎則聖意所在孰不仰揣而敢爲是言譸張傳播紹述乙丙諸賊舊套餘論何其無倫不道之甚一至此極今臣等所論只就其疏中所言而言耳又聞星漢自有玆事不小追訟全無悚蹙之意惟肆忿毒之氣居家對客詬罵天日指斥乘輿凶言悖說罔有紀極聽者俱存焉敢誣也雖以渠之私書見之其辭意之絶悖無嚴節節彰露則此在渠已是承款之斷案而日前臺啓添入措語俱出傳說之眞的而酌約說去鶻突爲言猶未免墨抹還下誠爲無前之擧聽聞所及莫不駭惑固知聖意在於包荒認賊爲子反累聖德臣等竊爲之慨然繼以憂憤公疏則專事誣悖私室則敢逞凶毒言言逆腸事事凶肚昔之汝立今之夏賊俱萃一身萬剮猶輕而又況九宗之佯狂實爲此賊之眞贓人或癲狂則終身廢棄而噫彼九宗抑何心腸不顧終身之棄佯作癲狂之狀從前佯狂之類除非負罪於罔赦圖生於必死欲掩一世之耳目欲延一時之性命則豈有出此計者乎其甘心死黨極意規避之跡綻露無餘則星九兩賊可謂一而二二而一者也綢繆之情節不問可知譸張之根柢尙今未覈如此而尙何望亂賊之知懼黨與之鋤治也哉請柳星漢設鞫嚴問期於得情夬正邦刑上曰不允蓍喆等曰噫嘻痛矣亂臣賊子從古何限而豈有若九宗之窮凶極惡至妖絶憯者哉渠以蟣蝨之賊尙懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵亦下馬之言陵卒之參訂明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莾卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彝之心孰不欲明張沬飮疾聲嚴討而渠乃身居臺職忽稱癲狂之病巧作掩護之計綢謬之跡參涉之狀明若觀火窮覈情節永拔根柢卽是王章之所不可已者而纔得承款未及正法致使往牒所無之極逆大憝徑先致斃於獄中輿情之憤惋固不暇言而國家之失刑當復如何到今追施之道唯在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典上曰不允蓍喆等曰噫嘻痛矣柳師文之罪可勝誅哉渠以極逆之父惟當畏死縮首恭俟當律之不暇而乃敢偃息城闉延攬人客不少畏蹙益肆凶毒一室兩賊同惡相濟詬罵天日之凶言無所不至指斥乘輿之悖語罔有紀極傳說狼藉有耳皆聞而至登諫長之疏論致有法曹之捉囚則此其星漢父子凶肚相傳逆節世襲平日怨國懟君之心弸結于中愈往愈肆者也且其子凶疏之構成也敢曰在家不知其子悖說之噴出也亦是自有所受則此賊父子窮凶情節不可一日容貸於覆載之間也明矣其子星漢旣有府院鞫問之請則其父師文不可不竝施嚴鞫而迺者天網太恢遽下疎放之敎國法之隳壞已無可言而輿情之憤惋去而益激請亟寢秋曹罪人柳師文放釋之命仍令王府設鞫嚴問期於得情夬正王法上曰不允鼎揆等曰罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀古今島爲奴罪人克泰更令王府嚴鞫得情夬正王法上曰不允鼎揆等曰逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之典其將不施乎罪在罔赦事關後弊請逆賊尙魯亟施孥戮之典上曰不允鼎揆等曰星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狠至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之隳壞已無可言輿憤之轉激去而益甚請亟寢秋曹罪人柳師文放釋之命仍令王府設鞫嚴問夬正典刑上曰不允長源崙壽羲甲悌東受浩等曰臣等俱以無似猥叨見職豈有一分堪承之望而元朝朝參係是大朝會不敢逡巡冒沒趨參而班次失儀擧措顚錯至被重推之典以此情踪其何可一刻晏然於臺次乎請命遞斥臣等之職上曰勿辭亦勿退待出擧條蓍喆曰向筵亦有仰陳者而臣於懲討義理不避煩瀆又敢仰達矣言未畢上曰何可每筵以此爲塞責之欛柄乎仍命書榻敎曰大司憲林蓍喆從重推考蓍喆曰臣本以無似猥忝臺地累朔虛縻徒增罪戾居常愧懼若隕淵谷迺者適値歲首朝參有命誠切覲光冒登筵席傳啓之後略暴前者未畢之蘊纔發言端遽下問備之命此莫非臣之平日誠意未格於君父之致以此情踪其何可晏然於臺次乎請命遞斥臣職上曰勿辭亦勿退待出擧條蓍喆曰前後松留之分輕重處分實出於懲貪之典則勿論數爻之多寡旣有所負不可全然無警請前留守丁範祖施以罷職之典上曰雖云在官未滿一朔而違法受罪烏可免乎依啓出擧條蓍喆曰近以摠還徵族事多有閭閻間騷擾之弊傳聞所及不勝駭惑今伏承聖敎以摠廳逋穀多至八萬石至有憂慨之敎京外還穀之朝家飭敎何等申嚴而身爲將臣有此近十萬逋欠者論以法意萬萬痛駭此不可尋常處之請摠廳逋欠首犯將臣捧現告施以島配之典上曰依啓出擧條蓍喆曰朝參殿座旣在明政門則距當直相去甚遠該都事固宜來詣近地以待不時之擧行而不此之爲致有假都事差遣之擧事體之苟艱紀綱之解弛莫此爲甚請當該都事爲先拿問勘罪不飭之諸堂竝施從重推考之典上曰依啓出擧條蓍喆曰朝參大朝會也朝儀之整飭宜倍他時而俄者堂上堂下徑先隨入於二品之班致有押班監察推考之命堂下官之新進生疎固無足怪而至於堂上官則閱歷旣多宜諳朝體而有此昧例之擧揆以事面誠甚未安請東西班徑入堂上官一竝捧現告推考上曰罷職可也出擧條上命書榻敎曰鹵簿使爲先推考當該郞廳先汰後拿不能檢飭之兵曹堂上一竝遞差蓍喆曰歲首朝參何等盛擧而昨今三司之懸頉者未知情病之何如而事體所在誠極駭惑請懸頉三司一竝罷職上曰推考可也出擧條蓍喆曰字牧之官爲任不輕故自初仕至於詞訟歷試其能否自陞六至於守令考講其才識法意之難愼顧何如也而近或以補賑之勞特除守令者已涉過當雖以今番都政言之墓官之直除守令者固知聖意出於酬勞之典而揆以法意誠甚乖當旣往雖無可論請自今以後凡於守令差遣之際另加難愼俾存法制上曰所奏是矣當留意矣出擧條蓍喆曰監察金相夔以爲正月初七日永寧殿春享大祭祭物監捧時中脯六貼內一條至於闕封典祀官李垿奉來時不能照檢之罪不可無警責之道云監臺呈課旣如是則不可置而不論請典祀官李垿施以竄配之典上曰決非不能小心而然其事實亦甚莫曉爲先從重推考可也出擧條蓍喆曰監察金光遇以爲今正月初九日宗廟春享大祭第十二室大祝尹序東誤讀一字不可無警責之道云監臺呈課旣如是則不可置而不論請大祝尹序東施以削職之典上曰聞其本事與誤讀有間推考可也出擧條仍命書榻敎曰當該典祀官李垿從重推考大祝尹序東推考致性曰臺閣體例本自不輕而執義高宅謙旣進旋退擧措顚錯不可無警推考何如上曰雖是鄕人顚錯不啻屢次爲先罷職可也出擧條鼎揆曰今日卽歲首大朝會也懲討之義實爲第一義理合辭中諸賊俱是腐心顫骨者而其中島逆只恐怡慼聖心不敢名言而尙今假貸偃處近島前後三司交辭爭執而兪音尙閟輿憤愈激臣謂亟允臺請使義理大明宜矣上曰何可如是乎鼎揆曰舊還畢捧卽今日民隱之最急者也再昨年歉荒挽近所無繼以兩麥失稔億萬生靈將不免顚連之患而幸蒙朝家惠澤僅僅生活矣前秋捧糴之時有舊還盡捧之令新還纔畢甁儲具竭官督日急責納無望名雖稍稔民生之艱倍甚於昨年臣自下土來時見四五邑宰皆言新還則歲前似或收殺而舊還則限明春徵捧之外無他道理云果如所言則分給之時有此捧糴之擧大違法意請令道臣詳覈歲後捧還守宰狀聞勘斷上曰依啓出擧條長源曰三陽泰來百祿鼎至賀禮獻而聖孝彌光享儀成而聖德愈彰朝參有事而來諫之聖旨益勤臣雖愚賤亦具人形豈獨無一斗腔血感發而報效者乎臣於向日祈穀之禮深得至誠格天之理何者冒寒雨排群言玉輦沾濡黼躬勞攘有孚顒若惟寅是將臨下有赫其迪洋洋風則反之雲則捲之天朗星槪大禮順成轉移之間百靈蹈舞朝則雪化爲雨暮焉雨轉爲晴天人相與若是孔昭而究厥所以允矣惟誠蓋誠者天之道誠之者人之道以誠合誠厥理罔間大哉我聖上盛德至善純亦不已與天爲一孚格之明驗旣捷於桴鼓豐祥之來效可信於符契推是心以往何憂乎民窮何慮乎朝象何畏乎巧言令色孔壬致治平躋雍熙其如示諸掌乎然而若曰吾治已足吾化已成則九仞一簀前功可惜有初無終古戒宜監請益加聖學益懋克誠焉上曰言甚切實依啓出擧條長源曰帝王之學不專在於讀書講義凡日用之間動靜語默政令施措何莫非爲學之事用工之際曰敬曰勤曰仁曰義夫孰非爲學之方而成始成終只是箇誠誠也者純一無雜之謂纔有間斷參錯便不是誠二帝之執中三王之建極罔非這箇物事之爲之主宰也大抵天下萬事皆本於人主之一心而人主之心誠則一不誠則二誠則理不誠則情誠則天德王道不誠則異端雜伯國之安危民之休戚顧此心之誠不誠如何耳今我聖上推此享祀之誠誠於中誠於外誠於夙夜誠於俯仰接臣隣以誠播絲綸以誠近自一念半言之微遠至四方八域之廣而無不純然同入於吾心之誠則太平萬世指日可待而燕翼裕昆之道要亦不出乎此請深留聖意焉上曰言尤好矣依啓出擧條長源曰今日悠悠萬事無急於導養元子夫閭巷間庶人子年五六尙能生省覺解文字況以岐嶷之睿質方在千尺之沖年其所以早導而夙養之顧不在於今日乎易曰蒙以養正聖功書曰若生子罔不在初今夫廈氈之一云一爲屋漏之一興一寢擧皆眞實無妄乾健無息以愼沖子攸視則不知不覺之中自有熏蒸陶甄之妙今日如是明日又如是無一時之間斷無一物之參錯然後始可謂之誠故知萬世貽孫之謨莫先於今日之迪沖今日迪沖之道莫大乎誠之一字請深加聖念焉上曰言亦好矣依啓出擧條長源曰合辭諸賊無非覆載難容之極惡大憝則在臣等不共一天之義固皆不得請則不可止者而殿下每以例批批之一部明義無地可讀懲討不嚴忠逆無分乃有如洪樂任等俱以劇賊之從子倖逭應坐之律亦蒙拂拭之恩聖意所在非不仰揣而公議所同有難强遏今日諸臣如有沬血之忠批鱗之直寧有是哉上曰此不可賜批也命書榻敎曰不爲賜批爲先從重推考長源曰臣言議風裁百無肖似今此懲討之啓亦被問備之責此莫非臣人微言輕不能見孚之致臣以此情踪何敢一刻晏然於臺次乎請命遞斥臣職上曰勿辭致性曰掌令任長源一日再啓煩瀆退待物論矣上曰知道蓍喆曰掌令任長源引嫌而退問備之命雖示薄警懲討之論誠得臺體請掌令任長源出仕上曰依啓出擧條蓍喆曰臣有俄者未畢之蘊又敢仰陳矣言未已上曰何可每每如是乎卿則遞差命書榻敎曰大司憲林蓍喆遞差崙壽曰籍法之嚴重固何如而近年以來漏戶居多每式年帳籍不過援例比摠而已臣於再昨年抄飢時以無籍之民付還發令則各面所報數甚夥然到秋軍丁多從此査代小邑如此則大處可知今年且當式年爲守令者自收單之時另察奸囮躬自照管無或遺漏之意請令廟堂預爲嚴飭各道俾有實效上曰依啓出擧條崙壽曰孝理之下事係卓異之行則元朝初政莫先於此臣新從下邑邑民李世玉卽一蠢氓家甚貧窶事父至孝製指救病猶屬餘事純謹篤行一鄕稱善其妻與其子四人莫不感化世玉之病其妻與子爭相割股病卽獲蘇一室五父子孝行古所罕有俱爲生存一道士論迭呈營邑尙未得褒聞臣亦屢次招見聽言觀貌則可知其爲一鄕之善人其子四人皆樵牧之類負薪供親見者歎服卓異之行萃在一門其在樹風勵世之道合有別般激勸之政諸令道臣採聞實行施以褒尙之典上曰依啓出擧條長源曰臣生疎拙訥隨處生疣一日之內三推三啓事未前聞臣心自反有愧臺次請命遞斥臣職上曰生疎何妨而屢避難恕依啓出擧條悌東曰大司憲林蓍喆雖已就座之後旣因掌憲之處置又復進前則更陳未畢之懷無所不可而不惟不賜允可乃反過加摧折至有遞差之命實非所以待言官來諫諍之道請還寢大司憲林蓍喆遞差之命上曰依啓出擧條上曰大司憲林蓍喆遞差還寢仍爲牌招出榻敎悌東曰守令之有薦所以重民社而愼差擬也挽近以來薦法不古只循資歷全拘顔私不論其人之勝任與否惟意備薦事極寒心當此歲首請令應薦諸臣惟才是擧毋或復踵謬習爲守令者若或犯科而至於罪謫則雖非贓汚薦主分輕重論罪俾盡爲官擇人之方上曰依啓出擧條上曰憲臺諸臣當其陳啓之時不爲整齊多致喧聒而默無一言不爲規正是豈成說乎命書榻敎曰正言尹悌東推考悌東曰臣姿性魯鈍言議巽軟本不合於淸朝耳目之任而朝參有命沐浴義重冒沒登筵進前陳啓之際憲臺竝發避啓其在臺體所當規正而未及周旋至承問備之敎罪著含默所失甚大以此情踪不可一刻仍冒於臺次請命遞斥臣職上曰勿辭亦勿退待出擧條悌東曰近來紀綱日益解弛朝紳之於應參公役一以規避爲事日前社壇親享後經宿問安二品以上之參班者僅至七八人而止事之寒心莫此爲甚請伊日不參班諸宰捧現告一竝施以譴罷之典上曰依啓衆所共知老病人分揀可也出擧條悌東曰朝參國之盛擧也今當歲首臨門親行職忝三司者固當竭蹶進參以爲對掦之道而今日班次三司中或有不入來者揆以事體極爲駭然請今日不進三司捧現告施以譴罷之典上曰依啓出擧條悌東曰仕路之積滯日復益甚疏滯之敎屢下甄復之政時行而積屈之歎虛老之患依舊前日蓋國初初仕之路甚小內外參上窠率多以文武差遣而窠常有裕人無積薪及其初仕之路漸廣蔭官日多通計朝籍殆與文武相參三岐竝用一斥不復躁竸轉甚湮鬱莫伸見今初仕之窠比諸國初不啻屢倍若不更加變通以減其入仕之路則參上積滯之患終無可救之道請令廟堂講究善變之策以爲矯弊之地上曰是矣廟堂與銓曹之臣商確草記稟處可也出擧條悌東曰乘轎之申禁寔出於明等級去侈華之盛意而法禁稍久漸有解弛之歎堂下守令之所乘者皆憑藉於擔機而或未免侈大其制規模範樣依舊是轎底特不過撤去其蓋斲短其杠而已此倣彼效殆乎無人不乘此亦大關紀綱之一端請令各道道臣査實狀聞分輕重依律勘處上曰旣有定制如又有越法冒禁其可曰有道伯乎每每査問殆涉煩屑姑付之該道可也出擧條悌東曰今日朝參殿下之臨門求助詢咨群僚蓋盛擧也雖微末庶官宜副咨訪之勤摯況在卿宰之列者尤當對揚之不暇而備堂中或有不奏事而退出者事體所在誠甚未安請今日備堂中不奏事人一竝從重推考上曰依啓出擧條悌東曰臺啓體重而進前奏達之際掌令任長源竝發避嫌之啓一時喧聒擧措顚錯乖損臺體莫此爲甚不可置而勿論請掌令任長源施以削職之典上曰削職則過矣罷職可也出擧條受浩曰科場之弊一自年前飭禁之後果有實效雖以書手隨從言之自書者居多獨入者過半令行禁止之美孰不欽仰而第其中或不無筆拙而倩手占便而率人之患今此慶科當前之時不可無申令之法請考試之規勿拘筆法之工拙而使皆自寫赴擧之外毋論士子與常漢而禁其攔入以正士習以杜弊源上曰依啓出擧條榮輔曰歲首朝參事體自別臨殿求助聖意勤摰雖在微末庶官猶當殫誠竭慮知無不言而今日入侍玉堂旣已進前默無一言徑先就座論思之責不宜如是入侍諸玉堂之徑先就座人竝從重推考何如上曰竝罷職可也出擧條仍命書榻敎曰今日朝參入侍玉堂中徑先就座人員竝罷職戶曹正郞鄭東敎曰守令解由之法本自不輕蓋所以勘簿書考勤慢俾無拘礙之意而近來則以其所謂由債之多寡許久相持趁未成出寧有如許事體乎自今以後較邑力之豐薄定債錢之數爻更無操縱稽滯之弊恐合事宜而一經筵稟然後可爲一遵不易之法故敢此仰達矣上曰依爲之出擧條李始源曰本曹之設置計士爲其籌計財賦檢察文簿其爲任固不輕而重矣然挽近以來漸不如古有闕出代全不審擇率皆苟充懵不解事見今六十員中可堪任使者絶無其人事之無謂莫此爲甚自今爲始一皆取才嚴立程科必揀文籌優如者而非取才勿許塡差則其於任事責實之道庶有一分所益故敢此仰達矣上曰依爲之出擧條武兼李光曄曰臣待罪仁遮外萬戶三載奉職昨年秋箇滿遞歸以累年在任之故甲山三水兩邑弊瘼熟知之矣兩邑例貢鹿茸麝香而無論好否審藥任意操縱雖藥品之可用者退而不捧必也代捧其價價錢則出於北靑富商李殷應殷應則以歇價取麝香於三甲至於鹿茸兩府亦以價錢備納其弊滋甚居民太半流亡以小陵江口言之所管軍卒不過十餘名而已每年十月咸興富商四人以物貨散給三甲民間收取貂鼠之皮自庚戌以後貂鼠稀貴而商人之徵捧如火所給物貨則必計其利之利期於盡捧而後已至於器皿牛隻奴僕等所有之資盡爲奪取居民萬無支保之勢自朝家軫恤北民之貧賤者別爲成冊下送疋木則富商輩爲其徵債中間奪取民不得其衣者此莫非李殷應等富商之所爲也北民之所願者以三甲則絶無胡人往來之事若錢財通用於府中而富商則絶禁其往來則庶可保存云其前已給之債物計其所償子母定式外加捧者焚券論罪以杜無窮之弊爲好故敢達矣上曰蔘茸之弊聞甚可駭奸民令道伯査處救弊之方亦令道伯從長釐正而連年爲北民輸送木花綿布近來飭禁尤自別反爲奸民之權取者不惟無謂亦甚無狀亦令道伯就爾所奏各別釐正後狀聞古則水晶杖忠義猶陳所懷於朝參爾以侍衛微弁能知無隱之義極爲可嘉相當職令兵判陞擬可也出擧條禮罷上由永淸門交泰門還內諸臣以次退出